strømprisENE FLATET UT I JULI

(Kristiansand, 1. august 2016) **Etter flere måneder med stadig dyrere strøm, flatet prisen ut i juli.**

- Prisen på strøm har steget kontinuerlig siden oljeprisen bunnet ut i februar, men oppgangen stanset nå i juli, parallelt med stans i oppgangen i råvaremarkedene, forklarer Andreas Myhre, direktør for krafthandel i LOS.

Været, som normalt er svært utslagsgivende for strømprisen, var helt gjennomsnittlig i Norge og Sverige i juli, tross ny nedbørsrekord i Bergen. Vi fikk den nedbøren vi pleier å få, og fyllingsgraden i vannmagasinene er også omtrent som den pleier å være på denne tiden.

- Det mest spennende som skjedde i juli var den storstilte jakten på Pokemons! Men selv om mange har ladet mobilen både to og tre ganger i døgnet, var det langt fra nok til å skape turbulens i energimarkedet, sier Myhre med et smil.

**Juliprisen litt ned**

Gjennomsnittsprisen på strøm på Sørlandet endte i juli på 21,9 øre/kWh på kraftbørsen Nord Pool. Det er et drøyt halvt øre rimeligere enn i juni. Juliprisen er lavere enn julisnittet de siste ti årene, men betydelig høyere enn juli i fjor, som endte på rekordbillige 8 øre/kWh som følge av sen snøsmelting.

**2016 ser ganske normalt ut**

- Når sommeren nå nærmer seg slutten og aktiviteten tar seg opp igjen, forventer markedet at prisene skal øke utover høsten. Prisen ser ut til å bli 25 øre per kilowattime ut 2016. Det vil i så fall være helt likt gjennomsnittet for de fem siste årene, sier Myhre.

**Om LOS Energy:**

* LOS AS eier og driver de to merkevarene LOS Energy og LOS som opererer i hhv bedrifts- og privatmarkedet i Norden og Norge.
* Med et årlig salg på ca 8 TWh (årsforbruk til ca 500.000 husstander) er LOS Energy største energileverandør i det norske bedriftsmarkedet
* Siden 2007 har LOS AS hatt en portefølje i vekst. Kjernevirksomheten er å redusere energikostnadene vil våre kunder ved å selge, forvalte og identifisere energiløsninger tilpasset kundens behov.
* LOS AS er et heleid datterselskap av Agder Energi AS med hovedkontor i Kristiansand og regionskontorer på Lysaker, i Gøteborg og Arendal.